Geldfoute wat jy in jou 30's moet vermy - Jou Geld | Solidariteit WêreldJou Geld | Solidariteit Wêreld
Tuis › Artikels › Geldfoute wat jy in jou 30's moet vermy
Vanuit 'n finansiële oogpunt is jou dertigs die kritiekste tydperk in jou lewe. Die leerfase van jou twintigerjare is pas agter die rug en dis nou die tyd om strategieë te implementeer wat jou finansiële situasie in die toekoms radikaal kan verbeter.
Die besigheidsmagnaat Warren Buffet waarborg dat jou finansies jaar op jaar merkbare verbetering sal toon indien jy dit in jou 30's kan regkry om die meeste van die volgende geldfoute te vermy.
Die gebruik van kredietkaarte
Dit raak 'n gewoonte om dié stukkie plastiek te gebruik om te betaal vir items wanneer mens se inkomste te kort skiet. Maar terwyl 'n kredietkaart nuttig is en sekere tasbare voordele bied (wat selfs na 'n slim strategie kan lyk), word dit nie verniet wentelskuld genoem nie ─ dit word opgestel met die idee om jou aan skuld vasgeketting te hou. Dis nou die tyd om weg te breek van die gewoonte. Betaal jou kredietkaartsaldo ten volle en raak van jou kredietkaart ontslae.
Jy en jou lewensmaat is op verskillende finansiële paaie
Dis belangrik dat julle dieselfde oor geld moet dink. Met dieselfde doel in gedagte sal julle pogings verdubbel en die doel vinniger bereik word. Bepaal ten minste een ​​keer per jaar saam waar julle op die finansiële spektrum lê en bespreek toekomsplanne.
Om 'n huis te koop wat jy nie regtig kan bekostig nie
In die verbandbedryf is daar 'n reël dat nie meer as 28% van jou bruto maandelikse inkomste (jou totale maandelikse vergoeding voor aftrekkings) vir behuising behoort te gaan nie. Jou totale skuld (huisbetaling ingesluit) moet nie 36% van jou bruto maandelikse inkomste oorskry nie.
Baie mense koop die duurste huis wat hulle kan bekostig sonder om te besef dat ander uitgawes (soos huiseienaarsversekering) dan ook outomaties hoër gaan wees. Dis beter om 'n huis te koop wat in 'n laer prysklas val aangesien dit jou sal toelaat om meer geld te spaar. Dit bring terselfdertyd die versekering dat jy steeds jou huispaaiement met gemak sal kan bekostig indien jy een bron van inkomste verloor.
Om 'n motor te koop wat jy nie regtig kan bekostig nie
Nuwe motors is duur en verloor gewoonlik binne die eerste drie jaar ongeveer 50% van hul waarde. Die koop van 'n goeie gebruikte motor kan jou maandelikse motorpaaiement halveer en meer geld tot jou beskikking stel om te spaar.
Jy lewe te lekker
Beheer hierdie uitgawe deur 'n begroting op te stel. Indien jy vind dat vermaak jou baie kos, moet jy die bedrag bepaal wat jy maandeliks daaraan spandeer, dit in die helfte sny en daarmee probeer klaarkom. Ontwikkel die dissipline om die verskil te spaar.
Vriende wat maklik geld uitgee, gaan jou heel waarskynlik in die versoeking bring om met hulle te probeer tred hou. Werk daaraan om jou sosiale kring op goedkoper aktiwiteite te laat fokus of kry vir jou meer spaarsame vriende.
Jy belê nie of jy belê nie genoeg nie
Die tydwaarde van geld is 'n kritieke dinamiek wat jy in jou guns moet laat werk. Sorg dat jy weet hoe saamgestelde rente werk. As jongmens het jy 'n ongelooflike geleentheid om welvaart te bou. Jy het 'n wonderlike bate, naamlik tyd wat in jou guns kan werk danksy saamgestelde rente.
Jy belê te konserwatief
Mense is dikwels oorversigtig en bang om geld in wisselvallige markte te verloor. Daarom maak hulle slegs gebruik van konserwatiewe beleggings soos effekte en deposito's. Dis 'n fout wat jy nie kan bekostig nie. Dit gaan jou nooit die soort opbrengs gee wat jy nodig het nie. Raadpleeg 'n goeie finansiële adviseur en belê meer aggressief terwyl jy nog jonk is.
Om nie volle voordeel uit jou aftreeplan te trek nie
Indien jy werkend is en die opsie van 'n pensioenfonds het waar jou werkgewer die ander helfte maandeliks betaal, moet jy dit aangryp. Saam met saamgestelde rente kan dit vir jou miljoene rande beteken teen aftreetyd.
Kenners stel voor dat 25-jariges tussen 15% en 17% van hul salaris vir aftrede spaar. Indien hulle wag tot hulle 30 is, moet 22% gespaar word. Aftreesakrekenaars wat dit vir jou maklik maak om 'n goeie aanduiding te kry van waar jy tans staan, is op verskeie finansiële webwerwe beskikbaar.
Om nie te beplan vir jou kinders se studies nie
Die koste van opvoeding styg vinniger as inflasie. Indien jy nie nou begin spaar nie, gaan jou droom om jou kleinding eendag graad te laat vang al hoe meer onbereikbaar word. Gebruik opvoedingshulpmiddels en 'n gekwalifiseerde finansiële raadgewer om jou te help bepaal hoeveel jy elke maand moet wegsit vir jou kind se naskoolse opleiding en studies en verhoog die bedrag jaarliks.
Kenners sê ouers verkies toenemend belastingvry spaarplanne vir hul kinders se studies. Die grootste pluspunt hiervan is dat geen dividend-, inkomste- of kapitaalwinsbelasting op dié inkomste betaal word nie. Ander spaaropsies is effektetrusts, spaarpolisse, 'n bankspaarrekening of Fundisa ─ 'n staatsondersteunde spaarskema wat fokus op onderrig (beskikbaar vir Suid-Afrikaners wie se inkomste nie R180 000 per jaar oorskry nie). Besoek een van die drie deelnemende banke (Standard Bank, ABSA of Nedbank), of laai 'n aansoekvorm op Fundisa se webtuiste af by www.asisa.co.za/fundisa
Hoe vroeër, hoe beter https://www.pressreader.com/south-africa/beeld/20181020/281960313728458
https://www.netwerk24.com/huisgenoot/Jou-lewe/Geldsake/spaar-belastingvry-vir-jou-kind-se-toekoms-20170818